Twee dood, 16 beseer toe voertuie bots(Foto: ER24) Twee mense is dood en 16 ander beseer toe ŉ taxi en ligte voertuig Sondagaand reg van voor tussen Randfontein en Carletonville gebots het. Russel Meiring, woordvoerder van ER24, sê paramedici van verskillende ambulansdienste het omstreeks 19:00 by die ongelukstoneel op die R559 aangekom. Daar het hulle die wrakke van die twee voertuie aan teenoorgestelde kante van die pad aangetref. “Van die passasiers in die taxi het reeds uit die voertuig geklim en op die toneel rondgeloop. By nadere ondersoek het paramedici ŉ man gevind wat buite die ligte voertuig gelê het, terwyl nog vier pasiënte in die voertuig vasgekeer was,” het Meiring gesê. Volgens Meiring was die man buite die voertuig in ŉ kritieke toestand en het hy later aan sy beserings beswyk. (Foto: ER24) Die vrou in die passasiersitplek van die voertuig het veelvuldige beserings opgedoen en het geen tekens van lewe getoon nie. Twee kinders, vermoedelik ongeveer 15 jaar oud, is met kritieke beserings agter in die voertuig aangetref, terwyl die vyfde insittende slegs geringe beserings opgedoen het. Dertien passasiers in die taxi het geringe tot matige beserings opgedoen. Die twee kinders is in ŉ kritieke toestand per helikopter na hospitale geneem. Die res van die pasiënte is per ambulans na nabygeleë hospitale geneem. Die oorsaak van die botsing word ondersoek.